Enamus Eesti suurpanku pakuvad klassikalist faktooringut, mis tähendab seda, et pank rahastab sinu müügiarveid pidevalt, mitte lihtsalt üksikute arvete kaupa. Kõik arved faktooritakse automaatselt ning sina saad teatud summa arvete eest, tüüpiliselt umbes 70-90% arve summast.
Pankade pakutav faktooring on tavaliselt tunduvalt kõrgemate tingimustega ning sobib eelkõige ettevõtetele, kellel on pidevalt suuremaid arveid (näiteks ekspordiarved) ühele teatud kliendile.
Swedbank faktooring: summa alates 35 000 eurot, finantseeritakse kuni 90% arve summast. Kui soovid üksikuid arveid rahastada, siis selle jaoks on Swedbankil olemas arvete rahastamise teenus, mille vahendusel võib rahastada 1000-100 000-euroseid arveid ning seda kas või ühekaupa.
SEB faktooring: limiit minimaalselt 13 000 eurot, finantseeritakse 70%–90%. SEB-s saab kokku leppida faktooringulimiidi ja kindla limiidi iga kliendi kohta ning selle limiidi ulatuses rahastab SEB kõik arved, mis antud kliendile esitati. Üksikuid arveid rahastada ei saa.
LHV faktooring: LHV faktooringu limiit on minimaalselt 100 000 eurot. See tähendab, et LHV pole niivõrd sobiv väiksematele ettevõtetele.
Luminor faktooring: lepingulimiit minimaalselt 50 000 eurot, avansimäär maksimaalselt 90%.